የክልሉን ቋሚ እና ተንቀሳቃሽ ቅርሶች በተወሰነ አካባቢ በማደራጀት መጠበቅና ለጎብኝዎች ምቹ ማድረግ እንደሚገባ የዘርፉ ባለሙያዎች ተናገሩ፡፡
የባሕር ዳር ቅዱስ ጊዮርጊስ ካቴደራል የባሕር ዳርን እና የቤተ ክርስቲያኗን ጥንታዊ ቅርሶች በአንድ ያሰባሰበ ሙዚዬም አዘጋጅታ ለሕዝብ ዕይታ ክፍት አድርጋለች፡፡ከጣና ገዳማት እስከ አምባሰል ተራሮች፣ ከራስ ደጀን እስከ አቡነ ዮሴፍ፣ ከባህላዊ እሴቶች እስከ ሃይማኖታዊ ትውፊቶች፣ ከሴቫስቶፖል እስከ ጎንደር አብያተ መንግሥታት፣ ከላልይበላ ውቅር አብያተ ክርስቲያናት እስከ አይጠየፍ አዳራሽ መገኛው አማራ ክልል የበርካታ ቋሚ እና ተንቀሳቃሽ ቅርሶች ባለቤት ነው፡፡  ቅርሶቹ የክልሉን ታሪካዊ፣ ሃይማኖታዊ፣ ባህላዊ እና የሀገረ መንግሥት ምሥረታ ጉልህ ድርሻ የሚያወሱ ዋቢዎች ናቸው፡፡ ትናንትን ለመመርመርና ለመዘገብ፣ ነገንም ለመሥራት ያላቸው ፋይዳም ጉልህ ነው፡፡ ለጎብኝዎች በማስተዋዎቅ ደግሞ የማይነጥፉ የሀብት ምንጮች ማድረግ ይቻላል፡፡እነዚህን ቅርሶች የመጠበቅ፣ የመንከባከብ እና የማስተዳደሩ ኃላፊነት የተሰጠው ደግሞ ለክልሉ ባህልና ቱሪዝም ቢሮ ነው፡፡ ቅርሶቹን ከያሉበት አሰባስቦ፣ አደራጅቶ እና ተንከባክቦ ለሕዝብ ዕይታ የማብቃት ኃላፊነት ያለበት ቢሮው ለቀጣዩ ትውልድ እንዲተላለፉ፣ ለተጨማሪ ጥናትና ምርምሮች እንዲውሉና ባለቤቱ ሕዝብ እንዲጎበኛቸው ለማድረግ ሙዚዬም የመገንባት ድርሻንም ይዟል፡፡